text: X V I I.
  Finis vitae & imperii Augusti in annum ab Vrbe condita d cclxvii, qui Cosl. habuit Sex. Pomp., Sex. F. & Sex. Appulejum, Sex. F. incidit; cum post victoriam Actiacam annos xliv imperium habuisset. Vita ejus, inquit Tacitus, apud prudentes varie extollebatur arguebaturve. Nobis eorum placet judicium, qui laudabant; pietate erga parentem, & necessitudine Reipub. in qua nullis tunc legibus locus, ad arma civilia actum, quae neque parari possent, neque haberi per bonas artes. Multa Antonio, ut interfectores patris ulcisceretur, multa Lepido concessisse. Postquam hic secordia senuerit, ille per libidines pessum datus sit, non aliud discordantis patriae remedium fuisse, quam ut ab uno regeretur. Non regno tamen, neque dictatura, sed Principis nomine rectè constitutam Rempub. Mari Oceano aut amnibus longinquis septum imperium; legiones, provincias, classes, cuncta inter se connexa: jus apud cives, modestiam apud socios; urbem ipsam magnifico ornatu: pauca admodum merito vi tractata, quo caeteris quies esset.